**Αναπάντητα ερωτήματα για τη δημοτική συγκοινωνία**

**ΔΕΛΤΙΟ ΤΥΠΟΥ**

Σχόλιο για τις απαντήσεις της διοίκησης στο δημοτικό συμβούλιο της 25ης Νοεμβρίου στην ερώτηση για τη δημοτική συγκοινωνία που είχε καταθέσει η **Μαίρη Διακολιού** στις 14 Οκτώβρη.

Στο δημοτικό συμβούλιο της 14ης Οκτωβρίου η δημοτική μας σύμβουλος Μαίρη Διακολιού είχε καταθέσει ερώτηση σχετικά με τη **συνεχιζόμενη υποβάθμιση** της δημοτικής συγκοινωνίας στο Μαρούσι. Γινόταν αναφορά στις **περικοπές** των δρομολογίων, τη **συντήρηση** των οχημάτων, το κόστος, το είδος και τη συχνότητα των **βλαβών** που παρουσιάζουν και τις **πιστώσεις** που προβλέπονται στον προϋπολογισμό του 2015 για τη διαχείριση της Δημοτικής Συγκοινωνίας ιδίως συγκριτικά με τις αντίστοιχες των προηγουμένων ετών. Τονιζόταν επίσης η **σημασία** της δημοτικής συγκοινωνίας για τις **οικογένειες** του Αμαρουσίου, για τους **μαθητές** και τους **νέους** αλλά και τους **εργαζόμενους** σε αυτή.

Η διοίκηση, με την τοποθέτηση του δημοτικού συμβούλου της πλειοψηφίας **Γ. Ζήκου** στο δημοτικό συμβούλιο της 25ης Νοεμβρίου 2014, **θεωρεί** ότι δόθηκε απάντηση στην ερώτηση της Μαίρης Διακολιού περί Δημοτικής Συγκοινωνίας.

Ωστόσο, αντί πραγματικής απαντήσεως, δόθηκαν τεχνικές λεπτομέρειες και όχι **συγκριτικά** στοιχεία των **τελευταίων ετών**, όπως είχε ζητηθεί. Με την αποσπασματική αυτή απάντηση, δίδεται μεν η εντύπωση ότι η Διοίκηση παρέχει τις αιτηθείσες πληροφορίες, **αλλά επί της ουσίας απουσιάζει η συνολική ενημέρωση επί των ζητημάτων και αποτρέπεται η εξαγωγή ασφαλών συμπερασμάτων.**

Συγκεκριμένα, η δημοτική μας σύμβουλος Μαίρη Διακολιού, είχε ρωτήσει:

-Ποιες **περικοπές** δρομολογίων έχουν γίνει σε όλες τις γραμμές που διασχίζουν την πόλη από το 2010, έως σήμερα; Δεν δόθηκε απάντηση.

-Για ποιους **λόγους** έχουν γίνει αυτές οι περικοπές και σε ποια **μελέτη έχουν στηριχτεί**; Δεν δόθηκε απάντηση.

-Ποιος είναι ο προϋπολογισμός και απολογισμός **συντήρησης** των τελευταίων τεσσάρων ετών σε **δαπάνες**; Δεν δόθηκε απάντηση.

-Στον **προϋπολογισμό** του Δήμου Αμαρουσίου του έτους 2015, ο οποιος ήδη έχει αποσταλεί στο Παρατηρητήριο Οικονομικής Αυτοτέλειας ΟΤΑ (σήμερα έχει πλέον ψηφιστεί), τι **ποσό δαπανών** προβλέπεται για τη Δημοτική Συγκοινωνία; Είναι αυξημένο ή ελαττωμένο σε σχέση με τα αντίστοιχα ποσά από το έτος 2010 και εξής; Δεν δόθηκε απάντηση.